b"\n_START_ARTICLE_\nI'm Looking Through You\n_START_SECTION_\nBakgrunn\n_START_PARAGRAPH_\nI 1965 var McCartney kj\xc3\xa6reste med Jane Asher og teksten handler om henne. Han skrev sangen i sitt rom i toppetasjen av 57 Wimpole Street i London. Han f\xc3\xb8lte bare for \xc3\xa5 f\xc3\xa5 ut frustrasjonen da han skrev sangen i stedet for \xc3\xa5 b\xc3\xa6re den inne i seg. (Problemene i forholdet mellom Asher og McCarntney blir mer utdypet i sangen You Won't See Me.)\n_START_SECTION_\nInnspilling\n_START_PARAGRAPH_\nF\xc3\xb8rste versjon av \xc2\xabI'm Looking Through You\xc2\xbb er anderledes enn versjonen som dukket opp p\xc3\xa5 Rubber Soul; b\xc3\xa5de i tempo og oppbygging. Den startet med h\xc3\xa5ndklapp, maracas og akustisk gitar f\xc3\xb8r McCartney starter \xc3\xa5 synge. Stilen er en smule rolig country f\xc3\xb8r det hardner til i instrumentalpartiene med b\xc3\xa5de orgel og George Harrisons sologitar. F\xc3\xb8rste gang publikum hadde anledning til \xc3\xa5 h\xc3\xb8re denne varianten, var i perioden 18. juli - 11. september 1983 i Abbey Road Studios (hvor den ble innspilt). Grunnet oppgradering av utstyr i kontrollrommet til studio 2, brukte studioet tiden til \xc3\xa5 vise publikum filmen The Beatles at Abbey Road. Etter det havnet opptaket p\xc3\xa5 bootlegs. I 1996 ble versjonen gitt ut p\xc3\xa5 Anthology 2._NEWLINE_Det ble bestemt at de m\xc3\xa5tte spille den inn p\xc3\xa5 nytt, og 6. november 1965 lagde de et opptak som lignet mer p\xc3\xa5 hva man etter hvert ville h\xc3\xb8re p\xc3\xa5 Rubber Soul. McCartney hadde da lagt til et mellomvers. Problemet var kanskje at tempoet var for raskt. Derfor ble det bestemt at den skulle spilles inn p\xc3\xa5 nytt enda en gang._NEWLINE_10. november 1965 ble det endelige grunnkompet innspilt. Det besto av akustisk gitar (John Lennon), tamburin (Harrison), bass (McCartney) og trommer (Ringo Starr). Etterp\xc3\xa5 var det tid for p\xc3\xa5legg. I instrumentalpartiene slo Starr en akkord p\xc3\xa5 et orgel, mens Harrison spilte et riff p\xc3\xa5 sin sologitar. Dagen etter la McCartney p\xc3\xa5 vokal to ganger, med Lennon p\xc3\xa5 harmonivokal sporadiske steder."